FLK «N. T. Nielsen-Alonso»

FLK «N. T. Nielsen-Alonso» var et flytende hvalkokeri som i perioden 1926 til 1943 tilhørte det norske rederiet Melsom & Melsom i Larvik ved Hvalfangerselskapet Polaris. Skipet ble bygget ved Charles Connell & Co i Glasgow i 1900 og overlevert T. & J. Harrison i Liverpool ved selskapet Charente Steamship Co som stykkgodsskipet DS «Custodian». I 1923 ble hun solgt til H. J. Giffin i Leith og omdøpt DS «Polcevera», før hun i 1926 igjen ble solgt, denne gang til Melsom & Melsom for £35 000. Kostnader for ombygging og utrustning til hvalkokeri beløp seg til kr. .

Med kaptein H. J. Fr. Gjertsen forlot hvalfangstekspedisjonen Larvik 19. august 1926 med kurs for Rosshavet. Sandefjordselskapet AS Rosshavet hadde allerede i flere sesonger drevet fangst i dette farvannet med sitt kokeri «Sir James Clark Ross» (I), som fra sesongen 1926/27 ble supplert med selskapets nyinnkjøpte kokeri «C. A. Larsen». I motsetning til AS Rosshavets ekspedisjoner, utfordret Polaris Storbritannia ved å la «N. T. Nielsen-Alonso» fange uten lisens.

I sesongene 1931/32 og 1934/35 lå «N. T. Nielsen-Alonso» i opplag i Larvik.

Tidlig på morgenen 22. februar 1943 ble «N. T. Nielsen-Alonso» truffet av to torpedoer fra den tyske ubåten U-92 da hun gikk i konvoi fra Glasgow til New York. Motorrommet ble fylt med vann og to livbåter ødelagt. Tre mann på vakt under dekk omkom i angrepet. Besetningen evakuerte deretter skipet i fire livbåter og ble snart plukket opp av USS «Campbell». Tre timer senere fyrte U-753 to torpedoer mot den forlatte «N. T. Nielsen-Alonso», hvorav den ene traff. Skipet var fremdeles flytende etter dette treffet. Senere samme dag ble besetningen overført til den polske jageren ORP «Burza», som senket det ødelagte skipet.

Skipet er oppkalt etter skipsreder Nils Torvald Nielsen-Alonso i Sandefjord.

Se også 
Liste over flytende hvalkokerier

Referanser

Eksterne lenker 
 1926 N.T NILSEN ALONSO Lardex
 D/S N.T.Nielsen-Alonso Sjøhistorie.no
 N. T. Nielsen Alonso Warsailors
 N.T. Nielsen-Alonso Uboat.net

Hvalkokerier
Norske dampskip
Næringsliv i Larvik
Historisk næringsliv i Norge
Artikler i Antarktis-prosjektet
Skip fra 1900
Krigsforlis
Sjøulykker i 1943
Nortraships flåte
Skip sluttseilt 1943
Skip bygget i Storbritannia
Artikler i sjøfart-prosjektet